
Betegtájékoztató: Információk a felhasználó számára

Abacavir/Lamivudine Teva 600 mg/300 mg filmtabletta

abakavir/lamivudin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
-	Tartsa meg a betegtájékoztatót, mert a benne szereplő információkra a későbbiekben is szüksége lehet.
-	További kérdéseivel forduljon kezelőorvosához vagy gyógyszerészéhez.
-	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
-	Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

FONTOS — Túlérzékenységi reakciók
Az Abacavir/Lamivudine Teva abakavirt tartalmaz. Néhány abakavirt szedő betegnél túlérzékenységi reakció (súlyos allergiás reakció) alakulhat ki, ami életveszélyes lehet, ha folytatják az abakavir tartalmú gyógyszerek szedését.
Figyelmesen el kell olvasnia minden információt a 4. pontban, a „Túlérzékenységi reakciók” c. bekeretezett részben.
Az Abacavir/Lamivudine Teva csomagolásában egy Készenléti Kártya is található, ami figyelmezteti Önt és az egészségügyi szakembereket az abakavir túlérzékenységre. Ezt a kártyát vegye le a dobozról, és mindig tartsa magánál.

A betegtájékoztató tartalma:
1.	Milyen típusú gyógyszer az Abacavir/Lamivudine Teva és milyen betegségek esetén alkalmazható?
2.	Tudnivalók az Abacavir/Lamivudine Teva szedése előtt
3.	Hogyan kell szedni az Abacavir/Lamivudine Teva-t?
4.	Lehetséges mellékhatások
5.	Hogyan kell az Abacavir/Lamivudine Teva-t tárolni?
6.	A csomagolás tartalma és egyéb információk


1.	Milyen típusú gyógyszer az Abacavir/Lamivudine Teva és milyen betegségek esetén alkalmazható?

Az Abacavir/Lamivudine Teva-t a HIV (humán immunhiány vírus) által okozott fertőzés kezelésére alkalmazható felnőtteknél, serdülőknél és legalább 25 kg testtömegű gyermekeknél.

Az Abacavir/Lamivudine Teva két olyan hatóanyagot tartalmaz, amelyeket a HIV-fertőzés kezelésére lehet alkalmazni: abakavirt és lamivudint. Ezek az antiretrovirális (retrovírus-ellenes) gyógyszerek azon csoportjába tartoznak, amelyeket nukleozid-analóg reverz transzkriptáz gátló szereknek (NRTI-k) neveznek.

Az Abacavir/Lamivudine Teva nem gyógyítja meg teljesen a HIV-fertőzést: csökkenti, és alacsony szinten tartja a vírusmennyiséget az Ön szervezetében. Ezen kívül növeli a CD4 sejtszámot a vérében. A CD4 sejtek olyan fehérvérsejtek, amelyek fontos szerepet játszanak abban, hogy segítsék az Ön szervezetét a fertőzések leküzdésében.

Az Abacavir/Lamivudine Teva-kezelésre nem mindenki reagál egyformán. Az Ön kezelőorvosa figyelemmel fogja kísérni a kezelés eredményességét.


2.	Tudnivalók az Abacavir/Lamivudine Teva szedése előtt

Ne szedje az Abacavir/Lamivudine Teva-t:
· ha allergiás az abakavirra (vagy más gyógyszerre, amelyik abakavirt tartalmaz), lamivudinra vagy a gyógyszer (6. pontban felsorolt) egyéb összetevőjére.
Figyelmesen olvasson el minden információt a túlérzékenységi reakciókról a 4. pontban.

Beszélje meg kezelőorvosával, ha úgy gondolja, ez érvényes Önre. Ne szedjen Abacavir/Lamivudine Teva-t.

Figyelmeztetések és óvintézkedések
Egyes betegeknél, akik HIV-betegségükre Abacavir/Lamivudine Teva-t szednek, vagy más kombinált HIV-kezelést kapnak, fokozott a súlyos mellékhatások kockázata. Önnek tudnia kell a fokozott kockázatokról:
· ha Ön közepesen súlyos vagy súlyos májbetegségben szenved, 
· ha valaha májbetegségben szenvedett, beleértve a hepatitisz B-t és a hepatitisz C-t is (ha hepatitisz B-fertőzése van, ne hagyja abba az Abacavir/Lamivudine Teva szedését, amíg a kezelőorvosa nem tanácsolja, mivel a hepatitisze kiújulhat),
· ha kifejezetten túlsúlyos (főleg akkor, ha Ön nő),
· ha veseproblémája van.

Az Abacavir/Lamivudine Teva alkalmazása előtt beszéljen kezelőorvosával, ha a fentiek bármelyike érvényes Önre. A gyógyszer szedése alatt soron kívüli ellenőrző vizsgálatokra lehet szüksége, beleértve a vérvizsgálatokat is. További információkért lásd a 4. pontot.

Abakavir túlérzékenységi reakciók
Az úgynevezett HLA-B*5701 gént nem hordozó a betegeknél is kialakulhat túlérzékenységi reakció (súlyos allergiás reakció).
Figyelmesen olvasson el minden információt a túlérzékenységi reakciókról a betegtájékoztató 4. pontjában.

Szív- és érrendszeri események kockázata
Nem zárható ki, hogy az abakavir fokozza a szív- és érrendszeri események kialakulásának a kockázatát.
Mondja el kezelőorvosának, ha Önnek szív- és érrendszeri problémái vannak, dohányzik, vagy olyan betegségben szenved, amely fokozza a szív- és érrendszeri betegségek kialakulásának a kockázatát, mint a magas vérnyomás vagy a cukorbetegség. Ne hagyja abba az Abacavir/Lamivudine Teva szedését, kivéve, ha a kezelőorvosa tanácsolja.

Figyeljen a fontos tünetekre
A HIV-fertőzés gyógyszeres kezelése alatt egyes betegeknél egyéb – akár súlyos – állapotok is kialakulhatnak. Ismernie kell a fontos panaszokat és tüneteket, hogy azokra odafigyelhessen, mialatt az Abacavir/Lamivudine Teva-t szedi.
Olvassa el „A kombinált HIV-kezelés más lehetséges mellékhatásai” alatti információkat a betegtájékoztató 4. pontjában.

Egyéb gyógyszerek és az Abacavir/Lamivudine Teva
Tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a gyógynövény-készítményeket és a vény nélkül kapható gyógyszereket is.

Ne felejtse el megemlíteni kezelőorvosának vagy gyógyszerészének, ha az Abacavir/Lamivudine Teva mellett új gyógyszert kezd el szedni.

A következő gyógyszerek NEM alkalmazhatók Abacavir/Lamivudine Teva-val együtt:
· emtricitabin, amelyet a HIV-fertőzés kezelésére alkalmaznak,
· más lamivudin-tartalmú gyógyszerek, amelyeket a HIV- vagy a hepatitisz B-fertőzés kezelésére alkalmaznak,
· nagy adagban trimetoprim/szulfametoxazol, amely antibiotikum,
· kladribin, amelyet a hajas sejtes leukémia kezelésére alkalmaznak.
Mondja el kezelőorvosának, ha ezek valamelyikével kezelik.

Néhány gyógyszer kölcsönhatásba lép az Abacavir/Lamivudine Teva-val
Ilyenek az alábbiak:
· fenitoin, amelyet epilepszia kezelésére alkalmaznak.
Mondja el kezelőorvosának, ha fenitoint szed. Lehet, hogy az orvosnak ellenőrzés alatt kell tartania Önt az Abacavir/Lamivudine Teva szedése alatt.

· metadon, amelyet a heroin helyettesítésére alkalmaznak. Az abakavir gyorsítja a metadon kiürülését a szervezetből. Ha metadont szed, figyelni fogják, vannak-e megvonási tünetei. Szükség lehet a metadon adagjának módosítására.
Mondja el kezelőorvosának, ha metadont szed.

· rendszeresen szedett, szorbitot és egyéb cukoralkoholt (például xilitet, mannitot, laktitot vagy maltitot) tartalmazó (általában folyékony formájú) gyógyszerek. 
Mondja el kezelőorvosának vagy gyógyszerészének, ha bármilyen hasonló gyógyszert szed.

· Riociguat, amelyet a szívből a tüdőbe vért szállító vérerekben (tüdő verőereiben) kialakuló magas vérnyomás kezelésére alkalmaznak. A kezelőorvosa csökkentheti a riociguat adagját, mivel az abakavir megemelheti a riociguat mennyiségét a vérben. 

Terhesség
Az Abacavir/Lamivudine Teva szedése terhesség alatt NEM ajánlott. Az Abacavir/Lamivudine Teva és a hozzá hasonló gyógyszerek mellékhatásokat okozhatnak a magzatnál. 
Ha terhessége ideje alatt Abacavir/Lamivudine Teva-t szedett, kezelőorvosa rendszeres vérvizsgálatokat és más diagnosztikai vizsgálatokat végeztethet, hogy figyelemmel követhesse gyermeke fejlődését. Azoknál a gyermekeknél, akiknek az édesanyja a terhesség ideje alatt NRTI-t szedett, a HIV elleni védelemmel járó előnyök felülmúlták a mellékhatások veszélyét.

Szoptatás
A szoptatás nem javasolt HIV-vel élő nőknek, mert a HIV-fertőzés az anyatejen keresztül átterjedhet a csecsemőre. Az Abacavir/Lamivudine Teva hatóanyagai kis mennyiségben kiválasztódhatnak az anyatejbe.

Amennyiben Ön szoptat, vagy szoptatni szeretne, a lehető leghamarabb beszélje ezt meg kezelőorvosával.

A készítmény hatásai a gépjárművezetéshez és a gépek kezeléséhez szükséges képességekre
Az Abacavir/Lamivudine Teva okozhat olyan mellékhatásokat, amelyek befolyásolhatják az Ön gépjárművezetéshez és a gépek kezeléséhez szükséges képességeit. Beszéljen kezelőorvosával a gépjárművezetéshez és a gépek kezeléséhez szükséges képességeiről, mialatt az Abacavir/Lamivudine Teva-t szedi.

Abacavir/Lamivudine Teva nátriumot tartalmaz
A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.

3.	Hogyan kell szedni az Abacavir/Lamivudine Teva-t?

A gyógyszert mindig pontosan a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Az Abacavir/Lamivudine Teva ajánlott adagja felnőtteknél, serdülőknél és legalább 25 kg testtömegű gyermekeknél naponta egyszer egy tabletta.

A tablettát egészben, vízzel kell lenyelni. Az Abacavir/Lamivudine Teva étellel együtt vagy anélkül egyaránt bevehető.

Maradjon rendszeres kapcsolatban kezelőorvosával
Az Abacavir/Lamivudine Teva segít az állapota kezelésében. Rendszeresen szednie kell minden nap annak érdekében, hogy megakadályozza a betegség súlyosbodását. Továbbra is előfordulhat, hogy egyéb fertőzések vagy a HIV-fertőzéssel kapcsolatos más betegségek alakulnak ki szervezetében.
Tartsa a kapcsolatot kezelőorvosával, és ne hagyja abba az Abacavir/Lamivudine Teva szedését, kivéve, ha a kezelőorvosa ezt tanácsolja.

Ha az előírtnál több Abacavir/Lamivudine Teva-t vett be
Ha véletlenül túl sok Abacavir/Lamivudine Teva-t vett be, tájékoztassa kezelőorvosát vagy gyógyszerészét, vagy keresse fel tanácsért a legközelebbi kórház sürgősségi osztályát.

Ha elfelejtette bevenni az Abacavir/Lamivudine Teva-t
Ha elfelejtett bevenni egy adagot, vegye be azt, amint eszébe jut. Ezután folytassa a kezelést az előírás szerint. Ne vegyen be kétszeres adagot a kihagyott adag pótlására.

Az Abacavir/Lamivudine Teva rendszeres szedése fontos, mert ha nem szabályos időközönként veszi be, nagyobb lehet az esélye a túlérzékenységi reakciók kialakulásának.

Ha abbahagyta az Abacavir/Lamivudine Teva szedését
Ha bármilyen oknál fogva abbahagyta az Abacavir/Lamivudine Teva szedését — különösen, ha azért, mert úgy gondolta, hogy mellékhatások léptek fel, vagy mert Önnek egyéb betegsége van:

Beszéljen kezelőorvosával, mielőtt újrakezdené a gyógyszer szedését. A kezelőorvosa ellenőrizni fogja, hogy tünetei túlérzékenységi reakcióval voltak-e kapcsolatban. Amennyiben a kezelőorvosa úgy gondolja, hogy az összefüggés lehetséges, utasítani fogja, hogy soha többé ne szedjen Abacavir/Lamivudine Teva-t vagy semmilyen más, abakavir-tartalmú gyógyszert. Fontos, hogy ezt az utasítást betartsa.

Ha kezelőorvosa azt tanácsolja, hogy kezdje újra az Abacavir/Lamivudine Teva szedését, megkérheti Önt, hogy olyan helyen vegye be az első adagot, ahol szükség esetén orvosi segítség áll rendelkezésre.


4.	Lehetséges mellékhatások

A HIV-ellenes kezelés során növekedhet a testtömeg, illetve emelkedhet a vérzsírok és a vércukor szintje. Ez részben az egészségi állapot és az életmód rendeződésével, illetve a vérzsírok esetében olykor magukkal a HIV-ellenes gyógyszerekkel függ össze. Kezelőorvosa vizsgálni fogja ezeket a változásokat.

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

HIV-fertőzés kezelése esetén sokszor nehéz megállapítani, hogy egy tünet az Abacavir/Lamivudine Teva vagy az egyidejűleg szedett egyéb gyógyszerek mellékhatása, vagy azt maga a HIV-betegség okozza. Ezért nagyon fontos, hogy egészségi állapotának bármilyen változásáról tájékoztassa kezelőorvosát.

Az úgynevezett HLA-B*5701 gént nem hordozó a betegeknél is kialakulhat túlérzékenységi reakció (súlyos allergiás reakció), amelyet a betegtájékoztató „Túlérzékenységi reakciók” fejezete ismertet.

Nagyon fontos, hogy elolvassa és megértse az erről a súlyos reakcióról közölt információkat.

Az Abacavir/Lamivudine Teva-val kapcsolatban alább felsorolt mellékhatásokon túl, a kombinált HIV-kezelés során más állapotok is kialakulhatnak.

Fontos, hogy elolvassa „A kombinált HIV-kezelés más lehetséges mellékhatásai” c. részben, az ebben a fejezetben alább található tudnivalókat.

Túlérzékenységi reakciók
Az Abacavir/Lamivudine Teva abakavirt tartalmaz. Az abakavir súlyos allergiás reakciót okozhat, amely túlérzékenységi reakcióként ismeretes. Ezeket a túlérzékenységi reakciókat gyakrabban észlelték abakavirt tartalmazó gyógyszereket szedő betegeknél.

Kinél alakulnak ki ezek a reakciók?
Bárkinél, aki Abacavir/Lamivudine Teva-t szed, kialakulhat túlérzékenységi reakció az abakavirral szemben, amely életveszélyes lehet, ha folytatja az Abacavir/Lamivudine Teva szedését.

Nagyobb valószínűséggel alakul ki ez a reakció Önnél, ha az úgynevezett HLA-B*5701 típusú gént hordozza (de a reakció akkor is felléphet, ha nincs meg Önben ez a géntípus). Mielőtt felírnák az Abacavir/Lamivudine Teva-t, meg kell vizsgálni Önt, hogy hordozza-e ezt a gént. Ha tudomása van arról, hogy Ön hordozza ezt a gént, mondja el kezelőorvosának, mielőtt megkezdené az Abacavir/Lamivudine Teva szedését.

Egy klinikai vizsgálatban minden 100, abakavirral kezelt és az úgynevezett HLA-B*5701 gént nem hordozó beteg közül kb. 3‑4-nél túlérzékenységi reakció (súlyos allergiás reakció) alakult ki.

Mik a tünetek?
A leggyakoribb tünetek:
láz (magas testhőmérséklet) és bőrkiütés.

Egyéb gyakori tünetek:
hányinger (émelygés), hányás, hasmenés, hasi (gyomor-) fájdalom, nagyfokú fáradtság.

További tünetek közé tartoznak:
Ízületi vagy izomfájdalmak, a nyak duzzanata, légszomj, torokfájás, köhögés, alkalmanként fejfájás, a szem gyulladása (kötőhártya-gyulladás), a száj kifekélyesedése, alacsony vérnyomás, a kezek vagy lábfejek bizsergése vagy zsibbadása.

Mikor jelentkeznek ezek a reakciók?
Túlérzékenységi reakciók az Abacavir/Lamivudine Teva szedése során bármikor jelentkezhetnek, de leginkább a kezelés első 6 hetében fordulnak elő.

Azonnal lépjen kapcsolatba kezelőorvosával:
1.	ha bőrkiütése jelentkezik, VAGY
2.	ha legalább 2 tünetet észlel az alábbiak közül:
-	láz,
-	légszomj, torokfájás vagy köhögés,
-	hányinger vagy hányás, hasmenés vagy hasi fájdalom,
-	nagyfokú fáradtság vagy fájdalomérzet, vagy általános, rossz közérzet.

Kezelőorvosa azt tanácsolhatja, hogy hagyja abba az Abacavir/Lamivudine Teva szedését.

Ha abbahagyta az Abacavir/Lamivudine Teva szedését
Amennyiben túlérzékenységi reakció miatt hagyta abba az Abacavir/Lamivudine Teva szedését, SOHA TÖBBÉ nem szedhet újra Abacavir/Lamivudine Teva-t vagy semmilyen egyéb abakavirt tartalmazó gyógyszert. Ha ezt teszi, órákon belül életveszélyes vérnyomásesés léphet fel, ami halált okozhat.

Ha bármilyen oknál fogva abbahagyta az Abacavir/Lamivudine Teva szedését – különösen, ha azért, mert úgy gondolta, hogy mellékhatások léptek fel, vagy azért, mert Önnek egyéb betegsége van:

Beszéljen kezelőorvosával, mielőtt újrakezdené a gyógyszer szedését. A kezelőorvosa ellenőrizni fogja, hogy a tünetek túlérzékenységi reakcióval voltak-e összefüggésben. Amennyiben a kezelőorvosa úgy gondolja, hogy az összefüggés lehetséges, utasítani fogja, hogy soha többé ne szedjen Abacavir/Lamivudine Teva-t vagy semmilyen más, abakavir-tartalmú gyógyszert. Fontos, hogy ezt az utasítást betartsa.

Esetenként olyan betegeknél is jelentkeztek túlérzékenységi reakciók, akik újra kezdték szedni az abakavir-tartalmú gyógyszereket, de akiknél a kezelés leállítása előtt csak egy tünet fordult elő a Készenléti Kártyán feltüntetettek közül.

Olyan betegeknél, akik korábban túlérzékenységhez kapcsolódó tünetek jelentkezése nélkül szedtek abakavit tartalmú gyógyszereket, nagyon ritkán kialakult túlérzékenységi reakció ezen gyógyszerek újbóli alkalmazása után.

Ha a kezelőorvosa azt tanácsolja, hogy kezdje újra az Abacavir/Lamivudine Teva szedését, megkérheti Önt, hogy olyan helyen vegye be az első adagot, ahol szükség esetén orvosi segítség a rendelkezésre áll.

Ha Ön túlérzékeny az Abacavir/Lamivudine Teva-ra, akkor a biztonságos megsemmisítés céljából vissza kell adnia minden, fel nem használt Abacavir/Lamivudine Teva tablettát. Kérje kezelőorvosa vagy gyógyszerésze tanácsát.

Az Abacavir/Lamivudine Teva csomagolása tartalmaz egy Készenléti Kártyát, amely emlékezteti Önt és az egészségügyi személyzetet a túlérzékenységi reakciókra vonatkozóan. Válassza le ezt a Kártyát, és mindig tartsa magánál.

Gyakori mellékhatások
Ezek 10 beteg közül legfeljebb 1-nél jelentkezhetnek:
· túlérzékenységi reakciók,
· fejfájás,
· hányás,
· hányinger,
· hasmenés,
· gyomorfájdalom,
· étvágytalanság,
· fáradtság, levertség,
· lázas betegség (magas láz),
· általános rossz közérzet,
· alvászavarok (álmatlanság),
· izomfájdalom és izompanaszok,
· ízületi fájdalom,
· köhögés,
· irritáció az orrban, orrfolyás,
· bőrkiütés,
· hajhullás.

Nem gyakori mellékhatások
Ezek 100 beteg közül legfeljebb 1-nél jelentkezhetnek, és vérvizsgálattal mutathatók ki:
· alacsony vörösvértestszám (vérszegénység) vagy alacsony fehérvérsejtszám (neutropénia),
· a májenzimek szintjének emelkedése,
· a véralvadásban szerepet játszó sejtek számának csökkenése (trombocitopénia).

Ritka mellékhatások
Ezek 1000 beteg közül legfeljebb 1-nél jelentkezhetnek:
· az arc, az ajkak, a száj, a nyelv vagy a torok duzzanata, ami nyelési vagy légzési nehézséget okozhat) és csalánkiütés (angio-oedema)
· májbetegségek, úgymint sárgaság, májnagyobbodás vagy zsírmáj, májgyulladás (hepatitisz),
· hasnyálmirigy-gyulladás (pankreatitisz),
· az izomszövet lebomlása.

Vérvizsgálattal kimutatható ritka mellékhatások:
· az amiláz nevű enzim szintjének emelkedése.

Nagyon ritka mellékhatások
Ezek 10 000 beteg közül legfeljebb 1-nél jelentkezhetnek:
· zsibbadás, bizsergő érzés a bőrben (mintha tűvel szurkálnák),
· gyengeségérzet a végtagokban,
· bőrkiütés, amely hólyagokból állhat, és parányi céltáblákra emlékeztet (központi sötét folt, világosabb területtel övezve, a szélén sötét gyűrűvel (eritéma multiforme),
· nagy kiterjedésű hólyagos kiütések és hámló bőrterületek, elsősorban a száj, az orr, a szemek és a nemiszervek körül (Stevens–Johnson szindróma), és egy súlyosabb forma, amikor a testfelület több mint 30%-a lehámlik (toxikus epidermális nekrolízis),
· tejsavas acidózis (túl nagy mennyiségű tejsav a vérben).

Azonnal forduljon orvoshoz, ha ezek közül a tünetek közül bármelyiket észleli.

Vérvizsgálattal kimutatható nagyon ritka mellékhatások:
· a csontvelő azon képességének elvesztése, hogy új vörösvértesteket termeljen (tiszta vörösvérsejt aplázia).

Ha mellékhatások jelentkeznek
Mondja el kezelőorvosának vagy gyógyszerészének, ha bármely mellékhatás súlyossá vagy zavaróvá válik, vagy ha a betegtájékoztatóban felsorolt mellékhatásokon kívül egyéb tünetet észlel.

A HIV-ellenes kombinált kezelés további lehetséges mellékhatásai
A kombinált kezelés, mint amilyen az Abacavir/Lamivudine Teva is, más betegségek kialakulását is előidézheti a HIV kezelése során.

Fertőzésekre és gyulladásokra utaló tünetek

Korábbi fertőzések fellángolhatnak
Az előrehaladott HIV-fertőzésben (AIDS) szenvedő betegek immunrendszere gyenge, és nagyobb valószínűséggel alakulnak ki náluk súlyos fertőzések (opportunista fertőzések). Az ilyen fertőzések lehetnek tünetmentesek és a gyenge immunrendszer nem észleli őket a kezelés megkezdése előtt. A kezelés kezdetét követően az immunrendszer megerősödik és felveheti a harcot a fertőzésekkel szemben, amely fertőzéses és gyulladásos tüneteket okozhat. A tünetek közé általában a láz, valamint az alábbiak némelyike tartozik:

· fejfájás,
· hasi fájdalom,
· nehézlégzés.

Ritkán, ahogyan az immunrendszer megerősödik, megtámadhatja a test saját szöveteit is (autoimmun betegségek). Az autoimmun betegségek tünetei akár több hónappal a HIV fertőzés elleni gyógyszer szedésének megkezdését követően is kialakulhatnak. Ennek tünetei az alábbiak lehetnek:
· szívdobogásérzés (gyors vagy szabálytalan szívverés) vagy remegés,
· hiperaktivitás (fokozott nyugtalanság és mozgáskényszer),
· a kezekben és a lábakban kezdődő gyengeség, amely a törzs felé terjed.

Ha bármilyen fertőzésre és gyulladásra utaló tünetet tapasztal, vagy bármilyen tünetet észlel a fentiek közül:
Azonnal mondja el kezelőorvosának. A fertőzés kezelésére ne vegyen be egyéb gyógyszert, amíg nem kérte ki kezelőorvosa tanácsát.

Csontrendszeri problémái lehetnek
Egyes betegeknél, akik a HIV-re kombinált kezelést kapnak, egy oszteonekrózis nevű betegség alakulhat ki. Ez a csontszövet részleges elhalását jelenti, a csontok vérellátásának romlása miatt. A betegeknél akkor alakul ki nagyobb valószínűséggel ez az állapot:
· ha hosszú ideig részesülnek a kombinált kezelésben,
· ha gyulladásgátló gyógyszereket, úgynevezett kortikoszteroidokat is szednek,
· ha alkoholt fogyasztanak,
· ha immunrendszerük nagyon legyengült,
· ha túlsúlyosak.

Az oszteonekrózis tünetei:
· ízületi merevség,
· ízületi fájdalom (különösen a csípő, a térd és a váll környékén),
· nehezített mozgás.
Ha ezen tünetek közül bármelyiket tapasztalja:
Mondja el kezelőorvosának.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Abacavir/Lamivudine Teva-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (Felhasználható:/Felh.:) után ne szedje ezt a gyógyszert.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Abacavir/Lamivudine Teva?
· A készítmény hatóanyagai az abakavir és a lamivudin.
600 mg abakavir és 300 mg lamivudin filmtablettánként.
· Egyéb összetevők (segédanyagok):
· Tablettamag: mikrokristályos cellulóz, hidroxipropilcellulóz, A típusú nátrium‑keményítő‑glikolát, magnézium-sztearát.
· Tablettabevonat: hipromellóz, makrogol 4000, titán-dioxid (E171), poliszorbát 80, sárga vas-oxid (E172), vörös vas-oxid (E172).

Milyen az Abacavir/Lamivudine Teva külleme és mit tartalmaz a csomagolás?
Az Abacavir/Lamivudine Teva filmtabletta narancssárga, hosszúkás, mindkét oldalán domború, kb. 20,5 mm × 9 mm méretű filmbevonatú tabletta, az egyik oldalán „600”, a másik oldalán „300” mélynyomású felirattal ellátva.

Az Abacavir/Lamivudine Teva filmtabletta 10 db, 30 db vagy 90 db filmtablettát tartalmazó buborékcsomagolásban vagy 10×1 db, 30×1 db és 90×1 db adagonként perforált buborékcsomagolásban, dobozban kapható.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Teva Gyógyszergyár Zrt.
4042 Debrecen, Pallagi út 13.
Magyarország

Gyártó
PLIVA Hrvatska d.o.o.
Prilaz baruna Filipovića 25, 10000 Zagreb
Horvátország

Merckle GmbH
Graf-Arco-Strasse 3, 89079 Ulm
Németország

OGYI-T-23042/01		(30 db filmtabletta PVC/PVDC//Al buborékcsomagolásban)
OGYI-T-23042/02		(90 db filmtabletta PVC/PVDC//Al buborékcsomagolásban)

Ezt a gyógyszert az Európai Gazdasági Térség tagállamaiban és az Egyesült Királyságban (Észak-Írország) az alábbi neveken engedélyezték:

Ausztria		Abacavir/Lamivudin ratiopharm 600 mg/300 mg Filmtabletten
Dánia			Abacavir/Lamivudine Teva
Egyesült Királyság
(Észak-Írország)		Abacavir/Lamivudine 600 mg/300 mg Film-coated Tablets
Franciaország		Abacavir/Lamivudine Teva 600 mg/300 mg comprimé pelliculé
Hollandia		Abacavir/Lamivudine Teva 600/300 mg, filmomhulde tabletten
Horvátország		Abakavir/Lamivudin Pliva 600 mg/300 mg filmom obložene tablete
Németország		Abacavir/Lamivudin Teva 600 mg/300 mg Filmtabletten
Magyarország		Abacavir/Lamivudine Teva 600 mg/300 mg filmtabletta
Románia		ABACAVIR/LAMIVUDINĂ TEVA 600 mg/300 mg comprimate filmate
Spanyolország		Abacavir/Lamivudina Teva 600/300 mg comprimidos recubiertos con película EFG

A betegtájékoztató legutóbbi felülvizsgálatának dátuma: 2024. február.

